23.9.2022
MT
Il-Ġurnal Uffiċjali tal-Unjoni Ewropea
C 365/25
3.
Kummenti speċifiċi 3.1.
F’din it-taqsima, il-KESE jevalwa aspetti speċifiċi tal-objettivi strateġiċi tal-Istrateġija Ewropea dwar iċ-Ċipep.
3.2.
Investiment immexxi mill-politika 3.2.1.
Biex tilħaq l-għanijiet tal-Istrateġija dwar iċ-Ċipep, il-Kummissjoni Ewropea biħsiebha timmobilizza madwar EUR 43 biljun f’investiment pubbliku u privat.
Dan jinkludi EUR 11-il biljun f’investiment pubbliku fl-ambitu tal-Inizjattiva Ċipep għall-Ewropa.
Barra minn hekk, il-Kummissjoni qed tippjana li tgħaqqad diversi miżuri, bħal appoġġ għall-ekwità, Fond taċ-Ċipep li jiswa EUR 2 biljun, self mill-BEI, u fondi minn miżuri tal-mikroelettronika fi pjani ta’ rkupru u reżiljenza u minn fondi nazzjonali jew reġjonali.
Il-Kummissjoni ssemmi wkoll appoġġ għar-riċerka u l-innovazzjoni industrijali permezz ta’ Proġetti Importanti ta’ Interess Komuni Ewropew (IPCEIs).
Bħala prinċipju, il-KESE jappoġġja l-pjani ta’ investiment ambizzjużi.
Madankollu, mhuwiex ċar kif dawn se jiġu ffinanzjati.
Il-KESE jistieden lill-Kummissjoni tikkonkretizza dawn il-pjani.
3.3.
It-tisħiħ tar-riċerka u t-tmexxija teknoloġika 3.3.1.
Il-programm qafas ta’ riċerka Orizzont Ewropa diġà jistabbilixxi l-għan li jippromovi t-teknoloġiji tal-ġenerazzjoni li jmiss.
Il-KESE jappoġġja bis-sħiħ dan l-objettiv.
Skont il-Kummissjoni Ewropea, l-attivitajiet ta’ riċerka futuri li għandhom jiġu appoġġjati fl-ambitu tal-“Impriża Konġunta taċ-Ċipep” se jgħinu biex jintlaħqu aħjar il-ħtiġijiet tal-industriji vertikali fil-futur u biex jiġi żgurat li l-isfidi tas-soċjetà u ambjentali jiġu indirizzati.
3.3.2.
Il-Kummissjoni għandha l-għan li l-isforzi tar-riċerka jiffokaw fuq teknoloġiji biex jinkisbu daqsijiet ta’ tranżisturi taħt iż-2 nm, teknoloġiji fixkiela għall-AI, proċessuri effiċjenti fl-enerġija b’konsum baxx tal-enerġija, materjali ġodda, kif ukoll integrazzjoni eteroġenja u 3D ta’ materjali differenti, u soluzzjonijiet ta’ disinn emerġenti.
Il-KESE essenzjalment jilqa’ u jappoġġja dan l-approċċ.
L-Ewropa għandha bażi tajba bħala ċentru ta’ riċerka.
Il-ġenerazzjoni ta’ proprjetà intellettwali speċifika għall-prodotti għall-katina tal-valur tas-semikondutturi Ewropea, inkluż dik ibbażata fuq l-approċċ ta’ sors miftuħ RISC-V, għandha tkompli ttejjeb il-ħiliet fis-soluzzjonijiet tas-semikondutturi għal ħafna setturi ewlenin.
3.3.3.
Il-KESE jaqbel mal-intenzjoni li jippromovi l-integrazzjoni ta’ funzjonijiet ewlenin, il-konsum sostenibbli tal-enerġija, titjib fil-prestazzjoni tal-kompjuters u teknoloġiji fixkiela bħal ċipep newromorfiċi u inkorporati għall-intelliġenza artifiċjali (IA), fotonika integrata, grafen u teknoloġiji oħra bbażati fuq materjali 2D.
Apparti elementi ta’ daqs żgħir (< 2 nm), għandhom jitqiesu l-ħtiġijiet tal-industrija tal-klijenti u l-punti pożittivi tal-industrija tas-semikondutturi tal-Ewropa, b’mod partikolari fejn jidħlu semikondutturi u sensuri tal-enerġija li huma akbar b’mod sinifikanti.
Filwaqt li teknoloġiji bħall-IA, it-tagħlim bil-magni, 5G/6G u l-kompjuters ta’ prestazzjoni għolja jeħtieġu soluzzjonijiet ta’ ċipep ta’ 5 nm u inqas, il-produzzjoni industrijali tkompli teħtieġ ċipep speċjalizzati ta’ elementi daqsijiet ferm akbar fuq skala kbira.
Għalhekk, l-Ewropa m’għandhiex tiffoka esklużivament fuq l-elementi bl-iżgħar daqs.
Il-KESE jemmen bis-sħiħ li l-profiċjenza f’elementi ta’ daqs iżgħar (< 10 nm) mhijiex l-uniku fattur determinanti fis-suċċess tal-ekosistema tas-semikondutturi.
Għall-kuntrarju, ir-rekwiżiti speċifiċi għall-mikroelettronika se jsiru dejjem aktar differenzjati fil-futur u se tkun meħtieġa varjetà dejjem usa’ ta’ soluzzjonijiet għaċ-ċipep li huma wkoll ta’ tfixkil u innovattivi, irrispettivament mid-daqs tagħhom.
Il-KESE għalhekk jirrakkomanda approċċ komprensiv, primarjament ibbażat fuq il-potenzjal innovattiv għall-ekosistema tas-semikondutturi.
3.3.4.
Il-KESE jappoġġja r-riċerka dwar iċ-ċipep quantum u jilqa’ l-għoti ta’ finanzjament mill-inizjattiva ewlenija tat-Teknoloġiji Quantum ta’ Orizzont Ewropa.
3.4.
Tmexxija fid-disinn, il-manifattura u l-imballaġġ 3.4.1.
Il-KESE jilqa’ l-għan li jissaħħu l-kapaċitajiet tat-teknoloġija u l-innovazzjoni tas-semikondutturi fl-UE u li tiġi promossa ekosistema tas-semikondutturi vibranti u reżiljenti.
Dan l-approċċ komprensiv, li jiffoka mhux biss fuq il-partijiet ikkonċernati tal-innovazzjoni teknoloġika iżda wkoll fuq l-industriji tal-provvista u tal-utenti, għandu jitqies b’mod pożittiv.
Il-KESE jenfasizza l-ħtieġa li jissaħħu l-katina tal-valur u l-ekosistema kollha tas-semikondutturi, peress li mhumiex biss iċ-ċipep, iżda wkoll il-ħiliet fil-materjali u l-proċessi, inkluż l-imballaġġ, li għandhom rwol fundamentali biex jippermettu teknoloġiji ġodda tas-semikondutturi.
Kooperazzjoni mill-qrib bejn il-partijiet ikkonċernati min-naħa tal-provvista u d-domanda hija importanti, u l-Alleanza dwar it-Teknoloġiji tal-Proċessuri u tas-Semikondutturi għandha rwol konsultattiv, flimkien ma’ partijiet ikkonċernati oħra.
Il-KESE jirrakkomanda li l-inizjattiva tavvanza malajr.
Fl-aħħar mill-aħħar, madankollu, l-implimentazzjoni effettiva tal-miżuri se tiddetermina jekk dawn il-miżuri humiex ta’ suċċess u jekk l-investiment mistenni isirx tabilħaqq.